ครม.อนุมัติ3มาตรการช่วยSMEเจอพิษค่าแรง300
ครม.อนุมัติ3มาตรการ ลดหักภาษี ณ ที่จ่าย-ขยายสิทธิหักค่าเสื่อมเครื่องจักร-เว้นภาษีเงินได้ ช่วยเอสเอ็มอีได้รับผลกระทบขึ้นค่าแรง300
8 ม.ค. 2556

ครม.อนุมัติ3มาตรการ ลดหักภาษี ณ ที่จ่าย-ขยายสิทธิหักค่าเสื่อมเครื่องจักร-เว้นภาษีเงินได้ ช่วยเอสเอ็มอีได้รับผลกระทบขึ้นค่าแรง300
นายสาธิต รังคสิริ อธิบดีกรมสรรพากร เปิดเผยว่า ที่ประชุมคณะรัฐมนตรี (ครม.) วันที่ 8 ม.ค.ได้อนุมัติมาตรการเยียวยาเอกชนที่ได้รับผลกระทบจากการปรับค่าจ้างขั้นต่ำ 3 มาตรการโดยมุ่งช่วยเหลือธุรกิจเอสเอ็มอีที่มียอดรายรับไม่เกินปีละ 50 ล้านบาท ได้แก่ 1.ลดอัตราการหักภาษี ณ ที่จ่ายจาก 3% เหลือ 2% ซึ่งจะช่วยให้ธุรกิจเอสเอ็มอีมีสภาพคล่องเพิ่มมากขึ้น
มาตรการที่ 2. คือ ขยายเวลาการใช้สิทธิหักค่าเสื่อมราคาของเครื่องจักรใหม่ได้ 100% ในปีแรก ออกไปอีก 1 ปี จากเดิมที่ระยะเวลาการใช้สิทธิดังกล่าวจะสิ้นสุดในวันที่ 31 ธ.ค. 2555 และ มาตรการที่ 3. ขยายฐานยกเว้นภาษีเงินได้นิติบุคคลเป็นกำไรไม่เกิน 3 แสนบาท จากเดิมที่ยกเว้น 1.5แสนบาทแรก
สำหรับกำไรที่เกิน 3 แสนบาทแต่ไม่เกิน 1 ล้านบาท เสียภาษีในอัตรา 15% และรายได้เกิน 1 ล้านบาท เสีย 20% เหมือนเดิม
ทั้งนี้คาดว่ามาตรการช่วยเหลือดังกล่าวจะทำให้รัฐบาลสูญเสียรายได้ราว 2,800 ล้านบาท